Marguerite, fille de Roy de France, contesse de Flandres, d’Artois et de Bourgoigne, palatine et dame de Salins. Faisons sauoir à touz que, à la supplicacion des escheuins et habitans de nostre ville d’Arbois, nous loura uons octroié et octroions que per nostre préuost d’Arbois, ou les sergens du dit lieu qui sunt ou seront pour le temps, il puissent faire panre tout le pain qui sera fait à Arbois pour vendre, touteffoiz qui ne sera souffisant et conuenable selon le pris et le marchié du blé, non obstant toutes costumes, ordonnances ou autres choses au contraire, et que les dit pains soient tauxez per les diz escheuins qui sunt ou seront pour le temps, et condempnez à telle amende ou emendes comme bon lour samblera selon la qualité du fait, lesquelles amendes seront à nous acquises. Et auecques ce lour octroions et consentons que per nostre préuost et les dit escheuins les terraux et fossez de la dicte ville soient boonez, et il soient mises et fichiées boones apparans au dehors des dit terraux, en faisant croi et deffense de par nous que entre les dictes boones et les murs de la dicte ville aucun ne s’i acroisse, ne face édiffice, ne n’y praigne terre ou autre chouse qui soit en l’empirement des diz terraux et fossez, sur amende de sexante sols à prendre sur ceuls qui feront au contraire, lesquelles, se elles y eschieent, nous voulons estre conuerties ès ouurages et fortificacion de la dicte ville, et en seront tenuz les diz [F° xxix, v°] escheuins de rendre compte à nous gens, quant requis en seront, et ne panra riens li préuost en icelles emendes. Si mandons à touz nos justiciers et officiers, et à chescuns d’eulx présent et auenir, si come à lui appertendra, que de nos dit grace et octroi laissent et fecent les dits escheuins joïr et vser paisiblement dorresenauant sens contredit. Donné à Troies le xxvije jour d’auril l’an de grâce mil ccc sexante et vnze. Par ma dame et son consoil où estoient maistres P. Cuiret, messire Humbert, maistres J. Blarie, J. Biset et autres. Et est soignié par Jehans d’Esparnay.